b'\n_START_ARTICLE_\nAndrea Belotti\n_START_SECTION_\nSeurajoukkueura\n_START_PARAGRAPH_\nBelotti aloitti uransa AlbinoLeffess\xc3\xa4, jonka paidassa Serie B:ss\xc3\xa4 ja Lega Prossa h\xc3\xa4n pelasi vuosina 2011\xe2\x80\x932013 37 ottelua tehden 14 maalia. Kaudeksi 2013\xe2\x80\x932014 Belotti siirtyi lainalle Serie B:n Palermoon, jossa h\xc3\xa4n teki kauden aikana 24 ottelussa 10 maalia Palermon voittaessa Serie B:n ja noustessa Serie A:han. Palermo osti Belotti itselleen kaudeksi 2014\xe2\x80\x932015. H\xc3\xa4n teki p\xc3\xa4\xc3\xa4sarjadebyyttins\xc3\xa4 elokuussa 2014 Sampdoriaa vastaan. Avausmaalinsa h\xc3\xa4n teki seuraavassa kuussa Napolin verkkoon osuen tuossa ottelussa kahdesti. Belotti pelasi kauden aikana 38 ottelua tehden kuusi maalia._NEWLINE_Elokuussa 2015 Belotti siirtyi Serie A:n Torinoon. H\xc3\xa4n teki debyyttins\xc3\xa4 seuran paidassa seuraavassa kuussa Hellas Veronaa vastaan. Avausmaali syntyi marraskuussa 2015 Bolognan verkkoon._NEWLINE_Kaudella 2016\xe2\x80\x932017 Belotti oli 26 maalillaan Serie A:n kolmanneksi paras maalintekij\xc3\xa4 edell\xc3\xa4\xc3\xa4n vain kaksi ulkomaalaispelaajaa.\n_START_SECTION_\nMaajoukkueura\n_START_PARAGRAPH_\nBelotti edusti Italiaa nuorten maajoukkuetasoilla yli 30 maaottelussa. Vuosina 2013\xe2\x80\x932015 h\xc3\xa4n pelasi Italian alle 21-vuotiaiden maajoukkueessa tehden 18 ottelussa yhdeks\xc3\xa4n osumaa. Vuoden 2015 alle 21-vuotiaiden EM-kilpailuissa h\xc3\xa4n onnistui kerran maalinteossa._NEWLINE_Ensimm\xc3\xa4isen ottelunsa Italian A-maajoukkueessa Belotti pelasi syyskuussa 2016. Syyskuun 2019 7. p\xc3\xa4iv\xc3\xa4\xc3\xa4n menness\xc3\xa4 h\xc3\xa4n on pelannut 23 A-maaottelua ja tehnyt niiss\xc3\xa4 seitsem\xc3\xa4n maalia.\n_START_SECTION_\nMuuta\n_START_PARAGRAPH_\nBelottin lempinimi Gallo (suom. kukko) juontaa juurensa h\xc3\xa4nen nuoruuteensa. Belottin yst\xc3\xa4v\xc3\xa4 ehdotti Belottille tuuletukseksi kukon heltan matkimista ja my\xc3\xb6hemmin t\xc3\xa4st\xc3\xa4 tuli Belottille lempinimi.'